Primarul Chișinăului, Ion Ceban a încercat să prezinte o vizită banală a unei delegații a primăriei București drept un mare succes diplomatic, scrie G4Media.ro. Se întâmplă după ce săptămâna trecută, Ceban a organizat o ședință comună a consilierilor municipali din Chişinău şi Bucureşti. Ceban a anunțat că în cadrul ședinței, a fost aprobat un acord de colaborare adițional la Protocolul de Înfrățire. Totuși, un comunicat oficial al Primăriei București neagă angajamentele acestui acord.

La 15 ianuarie, la invitația lui Ion Ceban, un grup din 16 consilieri ai Consiliului General al municipiului Bucureşti au participat la şedinţa extraordinară a Consiliului municipal Chişinău.

Pe pagina sa de Facebook, Ceban a menționat că respectivul acord exprimă buna colaborare între cele două primării, în mai multe aspecte.

„Acordul prevede continuarea implementării proiectelor bilaterale aflate în desfășurare, precum și perspectivele de fortificare a relațiilor Chișinău – București pe segmente de interes comun. Acestea vizează: schimbul de experiență și derularea unor proiecte de dezvoltare locală; promovarea reciprocă a proiectelor pe domeniile dezvoltării economice, culturii, tineretului, educației, turismului, dar și altele”, a scris Ceban.

De cealaltă parte, Primăria București a emis un comunicat prin care precizează că „acordul votat de consilierii din Chișinău nu are nicio valoare, cât timp nu este dublat de un vot în Consiliul General al Primăriei București”.

„Respingem ferm speculatiile apărute în mass-media conform cărora delegatia oficială a Primăriei Capitalei, condusă de viceprimarul general, Aurelian Bădulescu, ar fi semnat un protocol de colaborare cu Primăria orașului Chișinău. Viceprimarul General NU a semnat un astfel de protocol și nici nu a avut mandat de la Primarul General, Gabriela Firea, să semneze un protocol de colaborare sau să reînnoiască protocolul semnat în anul 1999, când primar general al Bucureștiului era Viorel Lis”, se arată în comunicat.

Totodată, comunicatul semnat de Gabriela Firea, exclude orice implicare politică a delegaţiei române și menționează că a fost o vizită culturală.

„Această delegaţie a avut strict atribuţii în domeniul cultural, vizita oficială fiind prilejuită de ziua marelui poet naţional Mihai Eminescu, programul vizitei fiind întocmit de altfel în acest sens: membrii delegaţiei au depus flori la bustul marelui poet Mihai Eminescu din Chişinău şi s-au întâlnit cu compozitorul Eugen Doga, ulterior participând şi la un spectacol dedicat aniversării marelui poet”, se mai arată în comunicat.



Nu este prima dată când declarațiile lui Ion Ceban sunt în contradicție cu cele de la București în ceea ce privește colaborarea dintre cele două orașe. La începutul lunii decembrie 2019 Ceban, a mers într-o vizită la București, însă nu a avut o întrevedere cu Gabriela Firea, așa cum anunțase.

